
„Tele2“ skirtas įvertinimas už lyderystę vaikų teisių apsaugos srityje
 
Mobiliojo ryšio operatorius „Tele2“ pelnė įvertinimą už vaikų teisių apsaugą versle. „State of Children’s Rights and Business Benchmark“ reitinge bendrovė užėmė pirmąją vietą Europoje ir antrąją vietą pasaulyje.

Indeksas stebi 1 806 įmones iš aštuonių sektorių ir šešių regionų, vertindamas, kaip jos rūpinasi vaikų teisėmis savo kasdienėje veikloje.

„Tele2“ šiemet surinko 9,9 balo iš 10, patvirtindama lyderystę atsakingo ir skaidraus verslo srityje, susijusioje su vaikų teisėmis. Bendrovė pagerino savo praėjusių metų rezultatą - 8,7 balo iš 10.

Pasak „Global Child Forum“, technologijų ir telekomunikacijų sektorius dabar pirmauja pasaulyje, o „Tele2“ yra viena iš dviejų aukščiausiai įvertintų telekomunikacijų įmonių.

„Nesiliaujame kovoti su vaikų išnaudojimu internete. Tai, kad šios pastangos buvo įvertintos,  įpareigoja ir toliau užtikrinti, kad mūsų produktai ir paslaugos prisidėtų prie saugesnės skaitmeninės patirties vaikams bei šeimoms kūrimo“, – sako Petras Masiulis, „Tele2“ grupės viceprezidentas ir generalinis direktorius Baltijos šalims.

„Tele2“ grupė vykdo kelias iniciatyvas, stiprinančias vaikų teises: bendradarbiauja su ECPAT (End Child Prostitution and Trafficking) kovai su seksualiniu vaikų išnaudojimu internete, tiria vaikų ir tėvų interneto naudojimo įpročius, skelbia pažangos rodiklius bei matuojamus tikslus kasmetinėse tvarumo ataskaitose.

Pernai „Tele2“ visos grupės mastu užblokavo daugiau kaip 7 milijonus bandymų pasiekti puslapius, kuriuose talpinamas nepilnamečių seksualinį išnaudojimą vaizduojantis turinys. Šis skaičius – 40 procentų didesnis, nei metais prieš tai. Bendrovė savo klientams Lietuvoje taip pat teikia interneto apsaugos paslaugą, padedančią užtikrinti saugesnį naršymą tiek vaikams, tiek suaugusiems.

Apie „Global Child Forum“ indeksą

„Global Child Forum Children’s Rights and Business Benchmark 2025“ vertina 1 806 įmones iš devynių pramonės šakų. Indeksas matuoja, kaip verslas įtraukia vaikų teises į politiką, veiklą ir tiekimo grandines. Sukurtas bendradarbiaujant su „Boston Consulting Group“ (BCG), šis indeksas tapo didžiausia pasaulyje duomenų baze apie įmonių veiklą vaikų teisių srityje.

Apie „Tele2“

„Tele2“ nuolatos siekia teikti geriausius pasiūlymus ir siūlyti mažiausias kainas rinkoje. Bendrovė teikia mobiliojo ir fiksuoto ryšio, duomenų perdavimo, kabelinės televizijos, turinio ir daiktų interneto sprendimų paslaugas milijonams klientų. Nuo 1993 m., kai Jan Stenbeck įkūrė bendrovę, ji tapo rimtu konkurentu buvusioms valstybinėms monopolijoms ir kitiems ryšio tiekėjams. Nuo 1996 m. „Tele2“ įtraukta į NASDAQ OMX Stokholmo vertybinių popierių biržos sąrašus. Lietuvoje „Tele2“ pradėjo veiklą 2000 metais. Aplankykite mus www.tele2.lt

